CELEX: 32016R0874
Language: et
Date: 2016-06-01 00:00:00
Title: Komisjoni rakendusmäärus (EL) 2016/874, 1. juuni 2016, millega muudetakse rakendusmäärust (EL) 2015/943 kiireloomuliste meetmete kohta, millega peatatakse kuivatatud ubade import Nigeeriast (EMPs kohaldatav tekst)

2.6.2016   
            
            
               ET
            
            
               Euroopa Liidu Teataja
            
            
               L 145/18
            
         KOMISJONI RAKENDUSMÄÄRUS (EL) 2016/874,
   1. juuni 2016,
   millega muudetakse rakendusmäärust (EL) 2015/943 kiireloomuliste meetmete kohta, millega peatatakse kuivatatud ubade import Nigeeriast
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 28. jaanuari 2002. aasta määrust (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused, (1) eriti selle artikli 53 lõiget 1,
   ning arvestades järgmist:
   
               (1)
            
            
               Määruses (EÜ) nr 178/2002 on sätestatud üldpõhimõtted, milles käsitletakse toitu üldiselt ning eelkõige toidu ohutust liidu ja liikmesriikide tasandil. Määruses on sätestatud kiireloomulised meetmed, mida komisjon võtab juhul, kui on tõendeid, et mõnest kolmandast riigist imporditud toit võib tõsiselt ohustada inimeste tervist.
            
         
               (2)
            
            
               Komisjoni rakendusmäärusega (EL) 2015/943 (2) on keelatud Nigeeriast pärit, CN-koodi 0713 39 00 alla kuuluvate kuivatatud ubade importimine liitu, sest on esinenud palju juhtumeid, kus loata toimeaine diklorofossiga saastatus ületab suurel määral Euroopa Toiduohutusameti kehtestatud esialgse akuutse standarddoosi. Ajal, mil Nigeeria alles hakkab rakendama asjakohaseid riskijuhtimismeetmeid, tuleks kohaldada keeldu 30. juunini 2016.
            
         
               (3)
            
            
               Impordikeelu kehtestamise järgselt on toidu- ja söödaalase kiirhoiatussüsteemi kaudu esitatud teateid Nigeeriast pärit, CN-koodide 0713 35 00 ja 0713 90 00 alla kuuluvate kuivatatud ubade diklorofossiga saastumise kohta. Seega tuleks kehtivat keelu kohaldamisala laiendada nende kahe koodi puhul.
            
         
               (4)
            
            
               Nigeeriast imporditud kuivatatud oad sisaldavad jätkuvalt diklorofossi ja Nigeeria integreeritud taimekaitse ja pestitsiidide jääkide piirnormide järgimiseks võetud tegevuskava rakendamise seis ei võimalda järeldada, et toidualastes õigusnormides pestitsiidi jääkidega seonduvalt kehtestatud nõudeid oleks võimalik lähemal ajal saavutada.
            
         
               (5)
            
            
               Impordikeelu kestust tuleks täiendavalt pikendada kolme aasta võrra, et Nigeeria saaks hakata rakendama asjakohaseid riskijuhtimismeetmeid ning esitada nõutavad tagatised.
            
         
               (6)
            
            
               Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmäärust (EL) 2015/943 muudetakse järgmiselt.
   
               1)
            
            
               Artikkel 1 asendatakse järgmisega:
               „Artikkel 1
               Käesolevat määrust kohaldatakse kõigi Nigeeriast pärit, CN-koodide 0713 35 00, 0713 39 00 ja 0713 90 00 alla kuuluvate kuivatatud ubade suhtes.“
            
         
               2)
            
            
               Artikkel 5 asendatakse järgmisega:
               „Artikkel 5
               Käesolev määrus jõustub järgmisel päeval pärast selle avaldamist Euroopa Liidu Teatajas.
               Määrust kohaldatakse kuni 30. juunini 2019.“
            
         
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 1. juuni 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  EÜT L 31, 1.2.2002, lk 1.
   
      (2)  Komisjoni 18. juuni 2015. aasta rakendusmäärus (EL) 2015/943 kiireloomuliste meetmete kohta, millega peatatakse kuivatatud ubade import Nigeeriast, ja määruse (EÜ) nr 669/2009 I lisa muutmise kohta (ELT L 154, 19.6.2015, lk 8).